Sygehusene i landets største region forventer at skulle afskedige over hundred medarbejdere som følge af besparelser i forbindelse med næste års budget.

Det fremgår af et notat fra Region Hovedstaden, som Politiken har indsigt i.

En del af besparelsen er en såkaldt gevinstrealisering som følge af det stærkt omdiskuterede nye it-system Sundhedsplatformen. Inden sommerferien bad regionen således hospitalerne om at komme med forslag til, hvor de kunne hente effektiviseringer for i alt 102 millioner kroner i forbindelse med Sundhedsplatformen på budgettet for 2018.